25.1.2020. | Vijesti

SPORAZUM O TRANSFERU

Dani Olmo otišao iz Dinama

GNK Dinamo i RasenBallsport Leipzig (RBL) postigli su sporazum o transferu Dani Olma u redove aktualnog lidera njemačke Bundeslige. Olmo je u subotu i službeno predstavljen u novom klubu.

GNK Dinamo, njegovi navijači, igrači, stručni stožer, uprava kluba te radna zajednica od srca zahvaljuju Daniju na ovih šest godina koje je proveo s nama. Bio je privilegij gledati ga, učiti i usmjeravati ga na putu izrastanja u ponajboljeg mladog nogometaša Europe, U-21 prvaka Starog kontinenta, A reprezentativca svjetske nogometne velesile i igrača koji je rušio mnoge maksimirske tradicije.

Od ljeta 2014. godine kada je zakoračio na Maksimir vodila ga je glad i želja za uspjehom. Osim neospornim talentom koji je nosio u sebi, Dani je prednjačio radom, htijenjem i poštenim odnosom. Njegova odanost klupskim bojama bila je primjer mnogima, a njegov zarazni osmijeh i vedar duh imponirao je na svakom koraku. Dani je bio uzor svoj onoj djeci koja stasaju u našoj nogometnoj školi kao što je Dinamo na njegovom primjeru još jednom dokazao stručnost i kvalitetu koja ga svrstava u sam vrh nogometnih škola na svijetu.

Dani se nikada nije libio pokazati emociju koju nosi prema Dinamu, pa i na oproštaju kada je već napamet naučeni govor zaustavio na rečenici:

„Dečki, u ove dvije godine napravili smo čudo“.

Dalje nije mogao. Iz njega su krenule suze. Jedna iskrena emocija našeg junaka koja pokazuje svu njegovu veličinu.

Dragi Dani, bio je privilegij gledati te u dresu Dinama i zvati te svojim. Od sveg srca želimo ti uspješan nastavak karijere u Njemačkoj. Maksimir i Dinamo uvijek će biti tvoj drugi dom.

GNK DINAMO ZAGREB